**Ultimul dar**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubita mea, de voi pleca vreodată

vei fi în inima și-n gândul meu,

iar dacă pentru tine-ar fi prea greu,

îți voi lăsa zălog iubirea-mi toată.

O vei putea privi ca pe-o făptură

pe care trebuie s-o îngrijești

ca pe-un copil ce trebuie să-l crești

cu dragoste, ferit de boli și ură.

Va fi copilul tău, copil din stele,

va fi minunea ce ni s-a-ntâmplat

când vraja lunii peste noi a dat

în noaptea fără margini și zăbrele.

Îmi va fi dor, dar tu fii liniștită,

vei fi cu mine chiar de-ar fi să fiu

condus pe ape de un barcagiu

cu doi bănuți în punga-i ponosită.